钦定古今图书集成/方舆汇编/职方典/第1261卷 > 《录桃源画记》舒元舆
## 钦定古今图书集成/方舆汇编/职方典/第1261卷 > 《录桃源画记》舒元舆

四明山道士叶沈囊出古画。画有桃源图，图上有谿
谿，名武陵之源。按《仙记》，分灵洞三十六之一支，其水
趋流，势与江河同。有深而绿，浅而白，白者激石，绿者
落镜。溪南北有山，山如屏形，接连而去，峰竖不险，翠
秾不浮。其夹岸有树木千万本，列立如揖月，色鲜如
霞，櫂举欲动，灿若舒颜。山铺水底，草散茵毯。有鸾青
“其衿，有鹤，丹其顶，有鸡，玉其羽，有狗，金其色毛。”
亭亭间而立者十有八九。岸而北，有曲深喦门，细露
室宇，霞槛缭转，云磴五色，雪冰肌颜，服身衣裳，皆负
星月文章。岸而南，有五人，服貌肖虹玉，左右有书童
玉女，角发而侍立者十二。视其意况，皆逍遥飞动，若
云十许片，油焉而生，忽焉而往。其坦处有坛，层级沓
玉冰，坛面俄起烬灶，灶口含火，上有云气，具备五色。
中有溪艇汎上一人，雪华鬓眉，身著秦时衣服，手鼓
短枻，意状深远。合而视之，大略“山势高，水容深，人貌
魁奇，鹤情闲暇，烟岚草木，如带香气。熟得详翫，自觉
骨戛清玉，如身入镜中，不似在人寰间，眇然有高谢
之志。”从中坐来。少选，道士卷画而藏之，若身形却落
尘土中。视向所张壁上，又疑有顽石“化出，塞断道路。
某见画物不甚寡，如此图未尝到眼，是知工之精而
有如是者耶？叶君且自珍重，无路得请。”遂染笔录其
名数，将所以备异日写画之不谬也。